వడ్డీ రేట్ల కోత.. మార్కెట్లకు వాత
- 98 పాయింట్లు క్షీణించిన సెన్సెక్స్‌
చెన్నై : ఆర్‌బీఐ ద్వైమాసిక ద్రవ్య విధానం సమీక్ష ప్రకటన మార్కెట్లకు భరోసా ఇవ్వలేకపోయింది. కీలక వడ్డీ రేట్లను 25 బేసిస్‌ పాయింట్ల మేర తగ్గిస్తూ ఆర్‌బీఐ తీసుకున్న నిర్ణయాన్ని మదుపర్లు లైట్‌ తీసుకున్నట్టుగా తెలుస్తోంది. ఈ నేపథ్యంలో బుధవారం దేశీయ స్టాక్‌ మార్కెట్లు నష్టాల్లో ముగిశాయి. వీటికితోడు నిన్నటి వరకు సరికొత్త రికార్డులను నమోదు చేసిన స్టాక్‌మార్కెట్లు.. బుధవారం నాడు ప్రధాన సూచీలు దిగువకు జారాయి. ఆయిల్‌ ధరలు తగ్గడంతో యూరోపియన్‌ మార్కెట్లు పడిపోగా, ఏషియన్‌ మార్కెట్లు మిశ్రమ లాభాలను నమోదు చేశాయి. ఈ నేపథ్యంలో బీఎస్‌ఈలో సెన్సెక్స్‌ 98.43పాయింట్లు తగ్గి 32,476.74 వద్ద ముగిసింది.
ఎన్‌ఎస్‌ఈ నిప్టీ 33.15 పాయింట్లు నష్టపోయి 10,081.50 వద్ద స్థిరపడింది. బీఎస్‌ఈ రంగాల వారిగా ఐటీ సూచీ 088శాతం, క్యాపిటల్‌ గూడ్స్‌ 0.83శాతం, ఎఫ్‌ఎంసీజీ 0.76శాతం, టెక్‌ 0.75శాతం చొప్పున పడిపోయాయి. మరోవైపు కన్యూమర్‌ డురెబుల్స్‌ సూచీ 1.12శాతం, విద్యుత్‌ 0.11శాతం చొప్పున పెరిగాయి. ఎన్‌టీపీసీ 4.06శాతం, హీరో మోటో కార్ప్‌ 2.12శాతం, అదానీ ఫోర్ట్స్‌ 2.08శాతం, లూపిన్‌ 1.6శాతం, రిలయన్స్‌ 1.59శాతం చొప్పున అత్యధిక లాభాలు పొందిన వాటిలో ముందు వరుసలో నిలిచాయి. మరోవైపు సన్‌ఫార్మా 1.95శాతం, డాక్టర్‌ రెడ్డీస్‌ 1.93శాతం, టాటామోటార్స్‌ 1.66శాతం, కోటాక్‌ బ్యాంకు 1.39శాతం, టీసీఎస్‌ 1.3శాతం చొప్పున భారీగా నష్టపోయిన వాటిలో ముందున్నాయి.
మీ స్నేహితులకు రికమెండ్ చెయ్యండి